b'\n_START_ARTICLE_\nOsteopeni\n_START_PARAGRAPH_\nOsteopeni betegner en tilstand med lav bentetthet (BMD) i skjelettet som kan gi risiko for brudd i knokler, spesielt l\xc3\xa5rhalsbrudd (fractura colli femoris) og h\xc3\xa5ndleddsbrudd (fractura radii typica). Osteopeni er et forstadium til osteoporose og defineres som benmasse i omr\xc3\xa5det mellom 1 og 2,5 standardavvik under gjennomsnittet ((\xc3\xb71> T-score >\xc3\xb72,5). Ostopeni er ikke en sykdom, men et forstadium til osteoporose \xe2\x80\x93 som er definert som en risikotilstand._NEWLINE_I likhet med osteoporose er tilstanden usynlig og umerkelig siden den rammer skjelettet og ikke gir symptomer av noe slag og sjelden oppdages f\xc3\xb8r et eventuelt brudd eller ved en r\xc3\xb8ntgenscanning (DEXA (DXA), SXA, QUS, pQCT, RA, DPA, SPA. pDXA)._NEWLINE_Osteopeni finnes i likhet med osteoporose f\xc3\xb8rst og fremst hos kvinner. Normalt er en kvinnes skjelett p\xc3\xa5 sitt sterkeste rundt 28 \xc3\xa5rs alder. Bentettheten holder seg s\xc3\xa5 omtrent konstant med balanse mellom nedbryting (resorpsjon) og nydannelse (ossifikasjon) i omtrent 10 \xc3\xa5r. S\xc3\xa5 f\xc3\xb8lger en periode med bentap p\xc3\xa5 ca. 0,3-0,5% pr. \xc3\xa5r. Ved menopausen \xc3\xb8ker gjerne bentapet hos kvinner sterkt \xe2\x80\x93 hos enkelte opptil ti ganger, dvs. 3 til 5% pr \xc3\xa5r i en periode p\xc3\xa5 fra 5 til 7 \xc3\xa5r. Norsk Osteoporoseforening definerer benskj\xc3\xb8rhet som tap av benmasse st\xc3\xb8rre enn 25%.\n_START_SECTION_\nNyere viten\n_START_PARAGRAPH_\nRisiko forbundet med bentap har i f\xc3\xb8rste rekke v\xc3\xa6rt fokusert p\xc3\xa5 eldre kvinner og osteoporose siden bruddhyppigheten er \xc3\xb8kende med alder. Imidlertid viser bl.a en amerikansk langtidsobservasjonsstudie (NORA=National Osteoporosis Risk Assessment study) med 200.160 kvinner at hele 82% av bruddene rammet kvinner som hadde bentetthet p\xc3\xa5 osteopeniniv\xc3\xa5 (T-score >\xc3\xb72,5). 67% av bruddene rammet kvinner som hadde T-score >\xc3\xb72,0. Kun 18% av l\xc3\xa5rhalsbruddene skjedde hos kvinner som hadde bentap p\xc3\xa5 osteoporoseniv\xc3\xa5. Sp\xc3\xb8rsm\xc3\xa5let om n\xc3\xa5r og hvilke tiltak skal settes inn for \xc3\xa5 forebygge brudd kan ha betydning for \xc3\xa5 redusere forekomsten av bentapsbrudd \xe2\x80\x93 ogs\xc3\xa5 i Norge.\n_START_SECTION_\nStyrking av benbygningen\n_START_PARAGRAPH_\nKostholdsbevissthet, regelmessig mosjon og ikke-r\xc3\xb8yking er blant de viktige livsstilsfaktorene som kan p\xc3\xa5virke bentap og styrke benbygningen. Bruk av kosttilskuddene kalsium og vitamin D sammen er ogs\xc3\xa5 anbefalt av skandinaviske helsemyndigheter \xe2\x80\x93 b\xc3\xa5de for unge og eldre, kvinner og menn._NEWLINE_If\xc3\xb8lge en rapport gjort av Dr. David L. Watts, Ph.D., Director of Research for Trace Elements, Inc. er det ikke bevist at h\xc3\xb8ye doser kalsium og vitamin D-behandling styrker benbygningen. I rapporten kommer det fram at kalsium b\xc3\xb8r sees i sammenheng med mineraler som fosfor, magnesium, natrium og kalium, inklusive ogs\xc3\xa5 sink, kobber og mangan som ansvarlige for normal beintetthet.'